ROZHODNUTIE KOMISIE
z 1. júna 2007
o stanovení orientačných finančných príspevkov pre Bulharsko a Rumunsko na hospodársky rok 2006/2007, na určitý počet hektárov, na reštrukturalizáciu a konverziu vinohradov na základe nariadenia Rady (ES) č. 1493/1999
[oznámené pod číslom K(2007) 2272]
(Len znenie v bulharskom a rumunskom jazyku je autentické)
(2007/381/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 14 ods. 1,
keďže:
(1)
Pravidlá reštrukturalizácie a konverzie vinohradov sú stanovené nariadením (ES) č. 1493/1999 a nariadením Komisie (ES) č. 1227/2000 z 31. mája 2000 ustanovujúcim podrobné pravidlá na uplatňovanie nariadenia Rady (ES) č. 1493/1999 o spoločnej organizácii trhu s vínom s ohľadom na výrobný potenciál (2).
(2)
Podľa podrobných pravidiel finančného plánovania a účasti na financovaní systému reštrukturalizácie a konverzie stanovených v nariadení (ES) č. 1227/2000 sa ustanovuje, že odkazy na daný rozpočtový rok sa týkajú platieb, ktoré členské štáty skutočne vykonali medzi 16. októbrom a 15. októbrom nasledujúceho roka.
(3)
Bulharsko a Rumunsko sa pripojili k Európskej únii 1. januára 2007 a môžu získavať prostriedky zo systému reštrukturalizácie a konverzie od tohto dátumu, keďže takisto splnili podmienku katalogizácie výrobného potenciálu, ako bolo potvrdené rozhodnutiami Komisie 2007/223/ES (3) a 2007/234/ES (4).
(4)
V súlade s článkom 14 ods. 3 nariadenia (ES) č. 1493/1999 musí rozdelenie finančných príspevkov medzi členské štáty prihliadať na pomer rozlohy vinohradov Spoločenstva v príslušnom členskom štáte.
(5)
Na účely uplatňovania článku 14 ods. 4 nariadenia (ES) č. 1493/1999 je dôležité, aby boli finančné príspevky použité na určitý počet hektárov.
(6)
Je potrebné brať do úvahy náhradu straty príjmov vinohradníkov, v priebehu obdobia počas ktorého vinohrad ešte neprodukuje.
(7)
V súlade s článkom 14 ods. 2 nariadenia (ES) č. 1493/1999 prvotné rozdelenie prostriedkov upraví na základe skutočných výdavkov a upravených prognóz výdavkov oznámených členskými štátmi, berúc do úvahy cieľ systému a v rámci dostupných finančných prostriedkov,
PRIJALA TOTO ROZHODNUTIE:
Článok 1
Finančné príspevky pre Bulharsko a Rumunsko pridelené pre určitý počet hektárov na reštrukturalizáciu a konverziu vinohradov na základe nariadenia (ES) č. 1493/1999 na hospodársky rok 2006/2007 sú stanovené v prílohe k tomuto rozhodnutiu.
Článok 2
Toto rozhodnutie je určené Bulharskej republike a Rumunsku.
V Bruseli 1. júna 2007